Speelgoed uit vervloë dae steeds topverkopersCabbage Patch-poppe. Foto: Smyths Toys. Wonder jy nog watter Kersgeskenk om vir die jongspan en jonges van gees in die familie aan te skaf? Dalk wil jy gaan loer na die topverkopers oor die laaste 50 jaar wat kinders steeds ure se vermaak verskaf het: Dit is amptelik, hierdie oulike mollige Cabbage Patch-poppe is jaarliks die topverkoper in kinderspeelgoed sedert die Kersfees van 1983. Hierdie poppe is 36 jaar later nog steeds op die winkelrakke beskikbaar en die moderne weergawe van dié poppe is net so oulik soos die oorspronklikes en nou ook gesogte versamelstukke. Die Rubik’s Cube. Foto: Rubiks.com Die Rubik’s Cube is deesdae weer een van die beste verkopers as dit by legkaartspeletjies kom. Hierdie kubus is in 1974 deur die Hongaarse professor Erno Rubik uitgevind en het byna onmiddellik kultusstatus onder kinders en volwassenes in die sewentigs bereik. Die kubus met sy kleurvolle blokke verskaf ure se plesier aan dié wat daartoe in staat is om dit te ontsyfer en byna net soveel frustrasie vir dié wat nie daarin kan slaag om dieselfde kleur blokkies bymekaar te groepeer nie. Meer as 350 miljoen van hierdie kubusse is wêreldwyd aan aanhangers van die 3D-kombinasielegkaart verkoop. Dié klassieke bordspeletjie Monopoly is beskikbaar in meer as 550 variëteite en die aanbod groei bykans jaarliks. Foto: Toy Kingdom. Monopoly bly die topverkoper as dit by bordspeletjies kom en sekerlik ook een van die bekendste van hierdie soort speletjies. Dit is oorspronklik ontwikkel as ŉ opvoedkundige hulpmiddel om die VSA se ingewikkelde belastingstelsel te verduidelik. Monopoly het egter vinnig verander in ŉ spel waar almal die bank wil wees en elke ŉ kans aangryp om ŉ bietjie papiergeld te verduister, alles in die naam van ŉ prettige gesinsaand saam. Dié klassieke bordspeletjie is beskikbaar in meer as 550 variëteite en die aanbod groei bykans jaarliks. Die nuutste weergawes van die gewilde bordspeletjie in Suid-Afrika sluit ook ŉ Monopoly Springboks in. Hierdie gewilde aksiefigure is nog al die jare ŉ topverkoper in sy kategorie sedert hulle ontstaan in die laat 1980’s. Foto: Amazon.com Hierdie gewilde aksiefigure is nog al die jare ŉ topverkoper in sy kategorie sedert hulle ontstaan in die laat 1980’s. Die antropomorfiese tienerskilpaaie het die verbeelding van kinders oor die wêreld heen aangegryp nadat die karakters in strokiesprente, verskeie rolprente, videospeletjies en hul eie televisiereeks verskyn het. Dit was net vanselfsprekend dat die speelgoed en aksiefiguurtjies ook gewild sou wees as ŉ Kersgeskenk en kry ŉ welverdiende vierde posisie op die toptienlys. Buzz Lightyear verskyn al sedert 1996 op die winkelrakke. Foto: Toy Kingdom. In 1996 het fliekvlooie vir die eerste keer die onsterflike woorde “To infinity and beyond” gehoor uit die mond van Buzz Lightyear, een van die hoofkarakters van die animasierolprent Toy Story. Die rolprent was so gewild dat die vraag na die Buzz Lightyear-speelding alle verwagtinge oortref het. Met talle opvolgrolprente van Toy Story het Buzz Lightyear ŉ topverkoper gebly en is hy steeds nie net die gunsteling van die fiktiewe Andy nie, maar van kinders oral oor. Barbie is dalk al 60 jaar oud maar laat dogtertjies se harte nog altyd vinniger klop. Foto: Target.com Barbie is gebore op 9 Maart 1959, nadat Ruth Handler, ŉ swanger Amerikaanse entrepreneur, ŉ gaping in die mark gesien het vir ŉ volwasse pop vir kinders. Die meeste poppe in daardie jare het net soos babas gelyk. Barbie het spoedig ŉ topverkoper geword en die handelsmerk is verder uitgebrei met die toevoeging van haar kêrel, Ken, asook ŉ hele reeks uitrustings, bykomstighede en ander vriendinne. Po een van die die Teletubbies se reeks sagtespeelgoedpoppe. Foto: Amazon.com Sagtespeelgoedpoppe wat lyk soos die karakters van die televisiereeks Teletubbies is van die gewildste sagtespeelgoed vir kleuters wat steeds verkoop word. Die Teletubbies het op die kassie van 1997 tot 2001 vertoon en die hoofkarakters het vinnig hul pad na Kerskouse in dieselfde tydperk gevind met sagte speelgoedpoppies wat lyk soos die hoofkarakters Tinky Winky, Dipsy, Laa-Laa, Po en Noo-Noo lyk. Die enigste elektroniese speelding wat sy buiging op die toptienlys maak is Furby. Foto: Takealot.com Die enigste elektroniese speelding wat sy buiging op die toptienlys maak is Furby. Dié interaktiewe robot-troeteldier is vir die Kersfees van 1998 bekendgestel en sedertdien het die Furbies ŉ geskatte 80 miljoen eenhede wêreldwyd verkoop. Dit was ook die topverkoper vir die Kersfees van 2012. Daar word deurentyd ook nuwe toevoegings vir Furby ontwikkel, soos ŉ Ruby Boom app. in 2013 wat verseker dat die elektroniese speelding steeds gewild sal bly. Die klassieke Lego-blokkies. Foto: Toy Kingdom. Lego-blokkies is sekerlik een van die oudste speelgoed wat gereeld op alle toptienlyste van speelgoed verskyn. Dié blokkies is in 1949 vir die eerste keer geproduseer en sedertdien is daar al meer as 560 miljard van hierdie klein baksteenblokkies vervaardig. Lego is ŉ gewilde speelding en sal waarskynlik altyd een van die beste verkopers wees danksy die onderneming se vermoë om byderwets te bly en tematiese blokkiereekse te maak wat aansluit by die popkultuur-rolprente en televisiereekse soos Star Wars, Batman en selfs SpongeBob SquarePants. Dogtertjies kan ook al vir etlike jare na hartelus saambou met ŉ uitgebreide reeks blokkies wat by jong meisies sal aanklank vind. Tamagotchi sal sekerlik altyd liefdevol onthou word as dié oorspronklike troeteldier van die virtuele werklikheid. Foto: Wikipedia.com Tamagotchi sal sekerlik altyd liefdevol onthou word as dié oorspronklike troeteldier van die virtuele werklikheid. Hierdie klein speelding het kinders die verantwoordelikheid gegee om hul digitale troeteldier te voed, was en na hulle om te sien. Waag dit net om hierdie take nie behoorlik en gereeld uit te voer nie, en jou diertjie dooi en jy moet alles weer van vooraf begin. Na raming is daar teen 2010 meer as 76 miljoen Tamagotchi in die wêreld verkoop. Dié sakgrootte virtuele troeteldiertjie was in 1997 die gewildste speelding en dit het in 2017, weereens, nuwe gewildheid verwerf. Bronne: Funkyretro.net en Pocket-lint.com